સચિનની કારકિર્દીમાં અનેક ઉતાર-ચઢાવ આવ્યા. 1996ના વર્લ્ડકપની સેમી-ફાઈનલમાં હાર, ભારતીય ક્રિકેટ પર મેચ-ફિક્સિંગનું કલંક, ટેનિસ એલ્બોની ઈજા, પિતાનું મૃત્યુ, 2003ના વર્લ્ડકપની હાર, 2007ના વર્લ્ડકપમાં લીગ સ્ટેજમાં જ ભારતનું બહાર થઈ જવું… અને આ દરેક વખતે સૌથી પહેલા જેના માથે માંછલા ધોવાયા તે સચિન જ હતો. પેલી કહેવત છે ને કે, ‘જે સૌથી વધુ વખણાય, તેને એટલી જ વગોવણી માટે પણ તૈયાર રહેવું જોઈએ.’ મોટાભાગના લોકો આના માટે તૈયાર હોતા નથી પણ આ સચિન હતો. જ્યારે-જ્યારે લોકોને લાગ્યું કે, હવે સચિનનો શો પૂરો થવામાં છે ત્યારે તેણે એક નવી શરૂઆત કરી અને પહેલા કરતા ડબલ જુસ્સા સાથે મેદાન પર કમબેક કર્યું. 35 વર્ષની ઉંમરે સાઉથ આફ્રિકા સામે રતમા તેણે 200 રનની અણનમ ઈનિંગ રમી ક્રિકેટ વર્લ્ડમાં બેવડી સદી ફટકારનારા પ્રથમ બેટ્સમેનની ઉપલબ્ધિ મેળવી. આ રેકોર્ડનો ખાસ ઉલ્લેખ એટલા માટે કેમ કે, આ ઉંમરે ઘણા ખરાં ક્રિકેટરો નિવૃત્તિ માટે વિચારતા હોય છે, ત્યારે સચિને યુવાનો પણ શરમાવે તેવી ફિટનેસ અને ટેલેન્ટ દેખાડી હતી.